Document ID: 32012R0729

REGOLAMENT TA’ IMPLIMENTAZZJONI TAL-KUMMISSJONI (UE) Nru 729/2012
tat-8 ta’ Awwissu 2012
li jdaħħal denominazzjoni fir-reġistru tal-ispeċjalitajiet tradizzjonali garantiti [Bratislavský rožok/Pressburger Kipfel/Pozsonyi kifli (STG)]
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 509/2006 tal-20 ta’ Marzu 2006 dwar prodotti agrikoli u oġġetti tal-ikel bħala speċjalitajiet tradizzjonali garantiti (1), u b’mod partikolari t-tielet subparagrafu tal-Artikolu 9(5) tiegħu,
Billi:
(1)
Skont l-Artikolu 8(2) tar-Regolament (KE) Nru 509/2006, it-talba mressqa mis-Slovakkja għar-reġistrazzjoni tad-denominazzjoni “Bratislavský rožok”/“Pressburger Kipfel”/“Pozsonyi kifli”, li waslet fl-4 ta’ Frar 2008, ġiet ippubblikata f’Il-Ġurnal Uffiċjali tal-Unjoni Ewropea (2).
(2)
L-Awstrija, il-Ġermanja u l-Ungerija ressqu l-oġġezzjonijiet tagħhom kontra r-reġistrazzjoni skont l-Artikolu 9(1) tar-Regolament (KE) Nru 509/2006. L-oġġezzjonijiet tqiesu ammissibbli skont l-ewwel subparagrafu tal-Artikolu 9(3), il-punt (a) ta’ dak ir-Regolament.
(3)
Bl-ittri tal-11 ta’ Novembru 2010, il-Kummissjoni stiednet lill-Istati Membri kkonċernati biex jibdew il-konsultazzjonijiet xierqa.
(4)
Intlaħaq qbil, innotifikat lill-Kummissjoni fis-16 ta’ Mejju 2011, bejn l-Istati Membri kkonċernati fi żmien sitt xhur, li jinkludi emendi tal-ispeċifikazzjonijiet inizjali, u b’mod partikolari, it-tneħħija tar-rikjesta, fl-applikazzjoni għar-reġistrazzjoni, biex l-isem jiġi rreġistrat bir-riżerva prevista fl-Artikolu 13(2) tar-Regolament (KE) Nru 509/2006.
(5)
Din it-tneħħija tikkonċerna l-użu tal-isem tal-prodott u, għalhekk, ma tistax titqies bħala minuri skont l-Artikolu 11(3), il-punt (c) tar-Regolament tal-Kummissjoni (KE) Nru 1216/2007 (3).
(6)
Skont it-tieni subparagrafu tal-Artikolu 9(5) tar-Regolament (KE) Nru 509/2006, il-Kummissjoni għandha twettaq mill-ġdid l-iskrutinju msemmi fl-Artikolu 8(1) tal-imsemmi Regolament.
(7)
F’dan il-kuntest, it-talba biex id-denominazzjoni “Bratislavský rožok”/“Pressburger Kipfel”/“Pozsonyi kifli” tiddaħħal fir-reġistru, emendata skont il-qbil imsemmi aktar ‘il fuq, ġiet ippubblikata mill-ġdid f’Il-Ġurnal Uffiċjali tal-Unjoni Ewropea (4).
(8)
Billi ma ġiet innotifikata l-ebda dikjarazzjoni ta’ oġġezzjoni lill-Kummissjoni skont l-Artikolu 9 tar-Regolament (KE) Nru 509/2006, din id-denominazzjoni għandha tiġi rreġistrata,
ADOTTAT DAN IR-REGOLAMENT:
Artikolu 1
Id-denominazzjoni msemmija fl-Anness ta’ dan ir-Regolament b’dan tiddaħħal fir-reġistru.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Awwissu 2012.

Labels: 3
17
18